Rettet 03.01.17 klokken 17:27. Rubrik ændret fra "Tilsyn til folk i alkoholbehandling: I har ret til en lille en på værelset" til Tilsyn til Blå Kors: Jeres beboere har ret til en lille en på værelset

- I har ret til at ryge og drikke alkohol på værelset.

Sådan siger Socialtilsyn Nord til de borgere, der bor hos Blå Kors i Vorbasse.

Udtalelsen kommer, når tilsynet besøger behandlingsstedet for at tjekke, at borgernes rettigheder bliver overholdt.

Det en rettighed, at man kan gøre, som man vil på værelset. Men forstander på stedet René Boye Knudsen finder det problematisk.

Han føler, at Blå Kors' arbejde med at gøre beboerne rusfri bliver undermineret, når tilsynet indirekte opfordrer beboerne til at drikke.

- Når tilsynet har været her, kan vi opleve, at flere beboere slår sig sammen og får et fælles tilbagefald. Det betyder, at vi skal slukke brande i stedet for at lave en reel, god behandling, siger forstander René Boye Knudsen.

Læs også : Der mangler tilsyn med socialtilsynene

Desuden kan det medføre splid mellem beboerne hos Blå Kors i Vorbasse, når nogle drikker, mens andre havde regnet med at kunne bo i et rusfrit miljø.

Det medfører, at en del pakker deres kuffert og rejser efter tilsynets besøg. Andre bliver og risikerer at få tilbagefald.

Tilsynets besøg skulle ellers hjælpe borgerne og sikre en god kvalitet af behandlingen.

- Men de er mere fokuserede på universelle borgerrettigheder end den enkelte borgers virkelige liv, siger René Boye Knudsen.

Socialtilsyn Nord i Hjørring ønsker ikke at kommentere på den konkrete kritik fra Vorbasse.

- Vi udtaler os ikke om konkrete sager, men det er tilbuddenes opgave at sikre, at den pædagogiske indsats og det behandlingsmæssige arbejde både imødekommer borgernes behov og tager hensyn til borgernes rettigheder, skriver Steffen Hjorth Sunesen, der er leder for Tilbudsafdelingen i Socialtilsyn Nord.